KLASA: 550-01/18-01/15

URBROJ: 2140/01-02-18-1

Krapina, 12. veljače 2018.

Temeljem članka 32. Statuta Krapinsko-zagorske županije (Službeni glasnik Krapinsko-zagorske županije, broj: 13/01, 5/06, 14/09 i 11/13, 26/13-pročišćeni tekst) dana 12. veljače 2018. godine župan Krapinsko-zagorske županije objavljuje

**JAVNI POZIV ZA PRIJAVU KANDIDATA/KINJA ZA DODJELU ŽUPANIJSKIH PRIZNANJA “VOLONTER/KA GODINE” I „VOLONTERSKA AKCIJA GODINE“**

**ZA 2017. GODINU**

I. PREDMET JAVNOG POZIVA

Županijsko priznanje “VOLONTER/KA GODINE” i „VOLONTERSKA AKCIJA GODINE“ su godišnja priznanja koje dodjeljuje Krapinsko-zagorska županija u suradnji s Volonterskim centrom VolontirAJMO za volonterski doprinos kojim volonteri/ke i volonterske akcije doprinose:

* poboljšanju kvalitete života osobe/a, skupine/a osoba ili općoj dobrobiti;
* aktivnom uključivanju osobe/a ili skupine/a u društvena zbivanja;
* razvoju humanijeg društva i volonterstva.

II. KATEGORIJE ŽUPANIJSKIH PRIZNANJA

Županijska priznanja “VOLONTER/KA GODINE” i „VOLONTERSKA AKCIJA GODINE“ dodjeljuju se u sljedećim kategorijama:

1. Županijsko priznanje „VOLONTER/KA GODINE” (mladi 15-30 godina)

2. Županijsko priznanje „VOLONTER/KA GODINE” (odrasli 31+ godina) i

3. Županijsko priznanje „VOLONTERSKA AKCIJA GODINE“.

III. OPĆI UVJETI I SADRŽAJ PRIJAVE NA JAVNI POZIV

Prijedlog kandidata/kinje odnosno akcije za dodjelu Županijskog priznanja “VOLONTER/KA GODINE” i “VOLONTERSKA AKCIJA GODINE“ mogu podnijeti:

* organizatori volontiranja u smislu članka 7. Zakona o volonterstvu (Narodne novine, broj 58/07 i 22/13) (udruga, zaklada, fundacija, sindikat, vjerska zajednica, javna ustanova, turistička zajednica, državno tijelo i tijelo lokalne i područne (regionalne) samouprave) sa sjedištem na području Krapinsko-zagorske županije;
* korisnici organiziranog volontiranja (fizičke ili pravne osobe koje primaju usluge volontiranja).

Organizatori i korisnici organiziranog volontiranja, kao predlagatelji, mogu podnijeti najviše dvije (2) prijave za svaku od kategorija.

U kategorijama volontera/ki godine predložena može biti svaka fizička osoba koja:

* obavlja volonterske aktivnosti sukladno odredbama Zakona o volonterstvu;
* ima navršenih 15 godina i više;
* volontirala je u organizacijama koje su definirane Zakonom o volonterstvu kao organizatori volontiranja (udruge, zaklade, fundacije, sindikati, vjerske zajednice, javne ustanove, turističke zajednice, državna tijela i tijela lokalne i područne (regionalne) samouprave), a koje imaju sjedište na području Krapinsko-zagorske županije i
* u 2017. godini ima evidentiranih najmanje 40 volonterskih sati u organizacijama koje su definirane Zakonom o volonterstvu kao organizatori volontiranja.

U kategoriji volonterske akcije godine predložena volonterska akcija može biti svaka akcija koja:

- ima za cilj prikaz konkretne volonterske akcije/aktivnosti i promociju volonterstva;

- uključuje građane u aktivnosti od općeg dobra za zajednicu;

- potiče lokalni razvoj na području Krapinsko-zagorske županije;

- završila je tijekom 2017. godine, bez obzira na datum početka.

Prednost pri odabiru kandidata/kinje za Županijsko priznanje „VOLONTER/KA GODINE“ imati će kandidati/kinje koji/e su volontirali/e i prethodnih godina.

Prijava za županijsko priznanje „VOLONTER/KA GODINE“ mora sadržavati sljedeću dokumentaciju:

1. Obrazac za prijavu kandidata/kandidatkinje za Županijsko priznanje “VOLONTER/KA GODINE” – ispunjen i potpisan, te ovjeren pečatom ako je prijavitelj pravna osoba, uz pripadajuću Suglasnost za prijavu – potpisanu;
2. Najmanje jednu pisanu preporuku organizatora volontiranja kod kojeg je kandidat/kandidatkinja provodio/la volonterske aktivnosti;
3. Preslika volonterske knjižice ili druge potvrde o volontiranju;
4. Fotografije kandidata/kandidatkinje – najmanje 2 fotografije (koristiti će se isključivo za potrebe elektronskog glasovanja) i
5. Obrazac Izvješća o volontiranju za pravne osobe prijavitelje za 2017. godinu – potpisan i ovjeren.

Dodatna dokumentacija koja može biti priložena uz prijavu, a koja govori o volonterskim aktivnostima i profilu kandidata/kandidatkinje je sljedeća:

1. Potvrde o dodatnoj edukaciji volontera (preslika edukacija upisanih u volontersku knjižicu ili preslika potvrda o završenoj edukaciji volontera kandidata/kandidatkinje);
2. Ostala priznanja volontera.

Prijava za Županijsko priznanje „VOLONTERSKA AKCIJA GODINE“ mora sadržavati sljedeću dokumentaciju:

1. Obrazac za prijavu volonterske akcije za Županijsko priznanje “VOLONTERSKA AKCIJA GODINE” uz pripadajuću Suglasnost za prijavu – ispunjene, potpisane i ovjerene;
2. Fotografije volonterske akcije – najmanje 2 fotografije (koristiti će se isključivo za potrebe elektronskog glasovanja)
3. Druge materijale koji potvrđuju volontersku akciju (fotografije, novinski članci, linkovi, tiskovni materijal i sl.), koristiti će se isključivo za potrebe elektronskog glasovanja i
4. Obrazac Izvješća o volontiranju za pravne osobe prijavitelje za 2017. godinu – potpisan i ovjeren.

IV. NAČIN PRIJAVE

Prijava kandidata/kandidatkinje/akcije podnosi se na propisanom obrascu i mora sadržavati potpunu dokumentaciju koja je navedena u točci III. Javnog poziva.

Nepotpune i nepravovremene prijave neće se razmatrati.

Obrasci za prijavu dostupni su na mrežnoj stranici Krapinsko-zagorske županije, [*www.kzz.hr*](http://www.kzz.hr) pod rubrikom *Natječaji i javni pozivi*.

Obrasci za prijavu mogu se preuzeti i u fizičkom obliku u Upravnom odjelu za zdravstvo, socijalnu skrb, udruge i mlade Krapinsko-zagorske županije u Krapini, Magistratska ulica 1 i u Mreži udruga Zagor, u Zaboku, Trg sv. Jelene 6.

V. ROK I MJESTO PODNOŠENJA PRIJAVE

Rok za podnošenje prijave na ovaj Javni poziv je 12. ožujka 2018. godine.

Prijave se dostavljaju na propisanim obrascima putem pošte, kurirske službe ili osobnom predajom u pisarnicu Krapinsko-zagorske županije, a mogu se dostaviti i elektronskom poštom.

Prijave poštom šalju se preporučenom pošiljkom u zatvorenoj omotnici na adresu:

|  |
| --- |
| Krapinsko-zagorska županija  Upravni odjel za zdravstvo, socijalnu skrb, udruge i mlade  Magistratska 1  49 000 Krapina  s naznakom na omotnici:  ***“Javni poziv za dodjelu Županijskih priznanja “VOLONTER/KA GODINE” i „VOLONTERSKA AKCIJA GODINE“ za 2017. godinu – ne otvarati”*** |

Ukoliko se prijava dostavlja elektronskom poštom, dostavljenu dokumentaciju moraju činiti skenirani izvornici s jasnim vlastoručnim potpisom fizičke osobe predlagatelja, odnosno osobe ovlaštene za zastupanje predlagatelja pravne osobe i pečatom.

Prijava elektronskom poštom dostavlja se na adresu [*volontiranje*@*kzz.hr*](mailto:volontiranje@kzz.hr), s istom naznakom u predmetu elektronske pošte kao i na omotnici.

Prijave koje se predaju redovitom ili elektronskom poštom trebaju biti predane najkasnije zadnjeg datuma za zaprimanje prijava do 24:00 sata.

Prijava koje se dostavljaju osobno ili putem dostavljača, treba biti predana u pisarnicu Krapinsko-zagorske županije, Krapina, Magistratska 1 (soba 2.), najkasnije zadnjeg dana roka za prijavu do 14:30 sati.

VI. POSTUPAK I KRITERIJI ODABIRA

Župan Krapinsko-zagorske županije će imenovati Povjerenstvo za dodjelu Županijskih priznanja “VOLONTER/KA GODINE” i „VOLONTERSKA AKCIJA GODINE“ (u daljnjem tekstu: Povjerenstvo) čiji će članovi/ce biti imenovani/e iz redova relevantnih dionika za razvoj volonterstva na području Krapinsko-zagorske županije.

Postupak odlučivanja o dobitniku Županijskog priznanja “VOLONTER/KA GODINE” i „VOLONTERSKA AKCIJA GODINE“ odvija se u dva kruga.

U prvom krugu Povjerenstvo odlučuje o prijavljenim kandidatima/kinjama/akcijama koji/e prolaze u drugi – uži krug izbora.

Povjerenstvo će odluku o prolasku kandidata/kinje/akcije u uži krug izbora donijeti sukladno slijedećim kriterijima:

* trajanje i učestalost volontiranja;
* samoinicijativnost i posvećenost pri obavljanju volonterskih aktivnosti;
* doprinos kandidata/kandidatkinje/akcije široj zajednici kao rezultat obavljanja volonterskih aktivnosti;
* specifičnosti u volonterskim aktivnostima predložene/og kandidata/kandidatkinje/akcije koje ga/ju razlikuju od drugih kandidata/kinja/akcija.

Kandidati/kinje/akcije koji uđu u uži krug izbora (finalisti izbora), biti će predstavljeni javnosti putem mrežne stranice Krapinsko-zagorske županije, [www.kzz.hr](http://www.kzz.hr), te drugih društvenih i medijskih kanala.

U užem krugu izbora građani putem mrežne stranice [www.kzz.hr](http://www.kzz.hr) elektronskim putem glasaju za kandidata/kandidatkinju/akciju po svom izboru.

Župan donosi konačnu Odluku o dodijeli Županijskog priznanja “VOLONTER/KA GODINE” I „VOLONTERSKA AKCIJA GODINE“ kandidatu/kandidatkinji/akciji koja u užem krugu izbora ostvari najveći broj glasova u svojoj kategoriji.

VII. OBJAVA REZULTATA

Odluka u prvom krugu bit će donesena od strane Povjerenstva do 19. ožujka 2018. godine, kada će biti objavljena imena kandidata/kinja/akcija koji su ušli u uži krug izbora. Uži krug izbora biti će otvoren do 31. ožujka 2018. godine, nakon čega će biti utvrđen/a dobitnik/dobitnica priznanja prema glasovima građana.

Odluka o dodijeli Županijskih priznanja “VOLONTER/KA GODINE” i „VOLONTERSKA AKCIJA GODINE“ biti će objavljena na mrežnoj stranici Krapinsko-zagorske županije, [www.kzz.hr](http://www.kzz.hr).

Županijska priznanja “VOLONTER/KA GODINE” i „VOLONTERSKA AKCIJA GODINE“ biti će uručena dobitnicima na svečanom događaju, koji će se održati u roku od 30 (trideset) dana od dana donošenja konačne Odluke o dodijeli Županijskih priznanja “VOLONTER/KA GODINE” i „VOLONTERSKE AKCIJA GODINE“ za 2017. godinu.

VIII. PITANJA VEZANA UZ PRIJAVU

Sva pitanja vezana uz prijavu na ovaj Javni poziv mogu se postaviti isključivo elektroničkim putem, slanjem upita na adresu [*volontiranje*@*kzz.hr*](mailto:volontiranje@kzz.hr)najkasnije do 28. veljače 2018. godine.

Odgovori na pojedine upite u najkraćem mogućem roku poslati će se izravno na adrese onih koji su pitanja postavili, a odgovori na najčešće postavljena objavit će se na mrežnoj stranici Krapinsko-zagorske županije [www.kzz.hr](http://www.kzz.hr).

**ŽUPAN**

**Željko Kolar**

**Dostaviti:**

1. Upravni odjel za zdravstvo, socijalnu skrb, udruge i mlade,

2. Upravni odjel za opće i zajedničke poslove,

za objavu na mrežnoj stranici Krapinsko-zagorske županije,

3. Za Zbirku isprava,

4. Pismohrana.